CELEX: 52016PC0080
Language: sk
Date: 2016-02-10
Title: Návrh VYKONÁVACIE ROZHODNUTIE RADY o dočasnom pozastavení premiestňovania 30 % žiadateľov pridelených Rakúsku podľa rozhodnutia Rady (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka

EURÓPSKA KOMISIA
            V Bruseli10. 2. 2016
            COM(2016) 80 final
            2016/0045(NLE)
            Návrh
            VYKONÁVACIE ROZHODNUTIE RADY
            o dočasnom pozastavení premiestňovania 30 % žiadateľov pridelených Rakúsku podľa rozhodnutia Rady (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               1.1. Článok 78 ods. 3 zmluvy a súčasné dočasné mechanizmy premiestňovania
            
            
               
                  V článku 78 ods. 3 Zmluvy o fungovaní EÚ (ďalej len „ZFEÚ“) sa ako súčasť spoločnej azylovej politiky stanovuje osobitný právny základ pre riešenie núdzových situácií. Umožňuje Rade, aby na základe návrhu Európskej komisie a po porade s Európskym parlamentom prijala dočasné opatrenia v prospech členského štátu, resp. členských štátov, ktoré sa ocitnú v núdzovej situácii v dôsledku náhleho prílevu štátnych príslušníkov tretích krajín do jedného alebo viacerých členských štátov. Dočasné opatrenia uvedené v článku 78 ods. 3 ZFEÚ majú výnimočný charakter. Môžu sa uplatniť len vtedy, keď sa dosiahne určitá hranica naliehavosti a závažnosti problémov, ktoré v azylovom systéme daného členského štátu alebo členských štátov vzniknú v dôsledku náhleho prílevu štátnych príslušníkov tretích krajín. 
               
               
                  Rada na základe článku 78 ods. 3 ZFEÚ prijala dve rozhodnutia o zavedení dočasných opatrení v oblasti medzinárodnej ochrany v prospech Talianska a Grécka. Podľa rozhodnutia Rady (EÚ) 2015/1523
                     1
                   má byť 40 000 žiadateľov o medzinárodnú ochranu premiestnených z Talianska a Grécka do iných členských štátov. Podľa rozhodnutia Rady (EÚ) 2015/1601
                     2
                   má byť 120 000 žiadateľov o medzinárodnú ochranu premiestnených z Talianska a Grécka a z iných členských štátov, ak sa ocitnú v núdzovej situácii.
               
               
                  Podľa rozhodnutia Rady (EÚ) 2015/1601 bolo Rakúsku pridelených 3 551 osôb, ktoré sa majú premiestniť z Talianska a Grécka. 
               
               
                  Podľa článku 4 ods. 5 rozhodnutia 2015/1601 môže členský štát za výnimočných okolností do 26. decembra 2015 Rade a Komisii oznámiť, že dočasne nie je schopný zúčastňovať sa na procese premiestňovania v rozsahu až 30 % žiadateľov pridelených členskému štátu v súlade s odsekom 1, pričom uvedie riadne opodstatnené dôvody zlučiteľné so základnými hodnotami Únie zakotvenými v článku 2 Zmluvy o Európskej únii. Komisia by mala posúdiť uvedené dôvody a predložiť Rade návrhy týkajúce sa dočasného pozastavenia premiestňovania v rozsahu až 30 % žiadateľov pridelených dotknutému členskému štátu v súlade s odsekom 1. V odôvodnených prípadoch môže Komisia navrhnúť predĺžiť až o 12 mesiacov lehotu na premiestnenie zostatku pridelených žiadateľov od dátumu uvedeného v článku 13 ods. 2.
               
               
                  Listom zo 16. decembra 2015 Rakúsko oznámilo Komisii a Rade, že čelí situácii uvedenej v článku 4 ods. 3 rozhodnutia Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka, pričom uviedlo dôvody a požiadalo o úpravu mechanizmu premiestnenia v prospech Rakúska. Listom z 22. decembra 2015 požiadalo Rakúsko podľa článku 4 ods. 5 rozhodnutia Rady (EÚ) 2015/1601 o dočasné pozastavenie premiestňovania v rozsahu až 30 % žiadateľov pridelených Rakúsku podľa rozhodnutia Rady (EÚ) 2015/1601 a o predĺženie lehoty na premiestnenie zostatku pridelených žiadateľov o 12 mesiacov od dátumu uvedeného v článku 13 ods. 2 rozhodnutia Rady (EÚ) 2015/1601.
               
            
            
               1.2. Uplatnenie článku 4 ods. 5 rozhodnutí Rady (EÚ) 2015/1601 na Rakúsko
            
            
               
                  Rakúsko čelí núdzovej situácii v dôsledku náhleho prílevu štátnych príslušníkov tretích krajín na jeho územie. 
               
               
                  Značné zvýšenie počtu prípadov neoprávneného prekročenia hraníc do EÚ a sekundárnych pohybov v celej Európe viedli k prudkému nárastu počtu žiadateľov o medzinárodnú ochranu v Rakúsku. 
               
               
                  Údaje Eurostatu potvrdzujú prudký nárast žiadateľov o azyl v Rakúsku. Počet žiadateľov o medzinárodnú ochranu sa zvýšil o viac ako 230 %, a to z 23 835 žiadateľov v období od 1. januára do 30. novembra 2014 na 80 880 žiadateľov v období od 1. januára do 30. novembra 2015, pričom od septembra žiada o medzinárodnú ochranu viac ako 10 000 osôb mesačne. Z dostupných údajov Európskeho podporného úradu pre azyl (EASO) za december 2015 a január 2016 vyplýva, že podobne ako v niektorých iných členských štátoch, sa počet žiadateľov o medzinárodnú ochranu znížil, a to na 8 392, resp. 5 887 osôb. Počty osôb za tieto dva mesiace sú však vyššie než zodpovedajúce mesačné počty za minulý rok.
               
               
                  Rakúsko má v roku 2015 po Švédsku druhý najvyšší počet žiadateľov o medzinárodnú ochranu na obyvateľa v EÚ (podľa dostupných údajov Eurostatu 9 421 žiadostí na milión obyvateľov).
               
               
                  Uvedená situácia vytvára na rakúsky azylový systém výrazný tlak a má závažné praktické dôsledky priamo na mieste, pokiaľ ide o podmienky prijímania a kapacitu azylového systému vybavovať žiadosti. 
               
               
                  Súčasná migračná situácia v Rakúsku a tlak na jeho kapacity na vybavovanie žiadostí o medzinárodnú ochranu a na zabezpečenie primeraných podmienok prijímania osôb, ktoré jednoznačne potrebujú medzinárodnú ochranu, si preto vyžadujú dočasné pozastavenie premiestňovania v rozsahu až 30 % žiadateľov pridelených Rakúsku podľa rozhodnutia Rady (EÚ) 2015/1601. Týchto 30 % žiadateľov pridelených Rakúsku podľa rozhodnutia Rady (EÚ) 2015/1601 predstavuje 1 065 osôb. 
               
               
                  S cieľom pomôcť zmierniť tento výrazný tlak, ktorému Rakúsko čelí, by sa malo schváliť dočasné pozastavenie premiestňovania 30 % žiadateľov, ktorí boli pridelení Rakúsku ako členskému štátu premiestnenia podľa rozhodnutia Rady (EÚ) 2015/1601, na obdobie jedného roka. 
               
               
                  Rakúsko je naďalej povinné rýchlo a pravidelne premiestňovať zostávajúcich pridelených žiadateľov (2 486 žiadateľov) do 26. septembra 2017, t. j. dátumu, do ktorého sa uplatňuje rozhodnutie Rady (EÚ) 2015/1601. 
               
               
                  Pozastavenie premiestňovania 30 % žiadateľov na 12 mesiacov predstavuje dostatočné a primerané opatrenia v reakcii na situáciu v Rakúsku. Predĺženie lehoty na premiestnenie zostávajúcich pridelených žiadateľov na obdobie po dátume uvedenom v článku 13 ods. 2 rozhodnutia Rady (EÚ) 2015/1601 by nebolo odôvodnené. Na účinné zmiernenie súčasnej núdzovej situácie v Taliansku a Grécku je nevyhnutné, aby sa premiestnenie z Talianska a Grécka uskutočňovalo rýchlo a pravidelne až do 26. septembra 2017.
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
         
         
            
               2.1. Zhrnutie navrhovaného opatrenia
            
            
               
                  S cieľom pomôcť Rakúsku lepšie zvládnuť núdzovú situáciu v dôsledku náhleho prílevu štátnych príslušníkov tretích krajín na jeho územie sa navrhovaným vykonávacím rozhodnutím Rady stanovuje dočasné pozastavenie premiestňovania v rozsahu až 30 % žiadateľov pridelených Rakúsku podľa rozhodnutia Rady (EÚ) 2015/1601 na obdobie jedného roka. 
               
               
                  Rakúsko je naďalej povinné premiestniť na svoje územie 3 551 osôb z Talianska a Grécka podľa rozhodnutia Rady (EÚ) 2015/1601 v lehote stanovenej v článku 13 ods. 2 rozhodnutia Rady (EÚ) 2015/1601.
               
               
                  Týmto vykonávacím rozhodnutím Rady nie je dotknuté postavenie štátnych príslušníkov tretích krajín, ktorí už boli premiestnení do Rakúska podľa rozhodnutia Rady (EÚ) 2015/1601. 
               
            
            
               2.2. Právny základ a výber nástroja
            
            
               
                  Právnym základom navrhovaného vykonávacieho rozhodnutia Rady je článok 4 ods. 5 rozhodnutia Rady (EÚ) 2015/1601. 
               
               
                  V súlade s článkom 4 ods. 7 rozhodnutia Rady (EÚ) 2015/1601 je navrhovaným nástrojom vykonávacie rozhodnutie Rady.
               
            
            
               2.3. Subsidiarita 
            
            
               
                  V hlave V ZFEÚ, ktorá sa týka priestoru slobody, bezpečnosti a spravodlivosti, sa určité právomoci v týchto záležitostiach prenášajú na Európsku úniu. Tieto právomoci sa musia vykonávať v súlade s článkom 5 Zmluvy o Európskej únii, teda len vtedy a do tej miery, pokiaľ ciele zamýšľané touto činnosťou nemôžu uspokojivo dosiahnuť členské štáty, ale z dôvodov rozsahu alebo účinkov navrhovanej činnosti ich možno lepšie dosiahnuť na úrovni Európskej únie.
               
               
                  Európska únia v tejto oblasti vykonala uvedené právomoci prijatím rozhodnutia Rady (EÚ) 2015/1601. Súčasné opatrenie spočíva v pozastavení niektorých povinností členského štátu podľa uvedeného rozhodnutia z dôvodu mimoriadnych okolností, a preto toto opatrenie môže prijať len Európska únia. 
               
            
            
               2.4. Proporcionalita 
            
            
               
                  Vzhľadom na naliehavosť a závažnosť situácie spôsobenej opísaným prílevom migrantov čiastočné pozastavenie  činnosti EÚ prebiehajúcej v súčasnosti vo vzťahu k Rakúsku neprekračuje rámec toho, čo je nevyhnutné na dosiahnutie cieľa účinne riešiť situáciu. Pozastavenie sa týka len Rakúska, je čiastočné a dočasné a nie sú ním dotknuté práva žiadateľov o medzinárodnú ochranu, ktorí mohli byť premiestnení do Rakúska pred prijatím tohto návrhu.
               
            
            
               2.5. Vplyv na základné práva 
            
            
               
                  Základné práva žiadateľov o medzinárodnú ochranu, ktorí patria do rozsahu pôsobnosti rozhodnutia Rady (EÚ) 2015/1601, stanovené v Charte základných práv EÚ (ďalej len „charta“), nie sú dotknuté. Čiastočné pozastavenie povinností Rakúska ako členského štátu premiestnenia sa vzťahuje iba na Rakúsko, je dočasné a nie sú ním dotknutí žiadatelia, ktorí mohli byť premiestnení do Rakúska pred prijatím tohto návrhu.
               
            
            
               3.VPLYV NA ROZPOČET
            
            
               
                  Tento návrh neprináša so sebou žiadne dodatočné náklady pre rozpočet EÚ.
               
            
            
               2016/0045 (NLE)
            
            
               Návrh
            
            
               VYKONÁVACIE ROZHODNUTIE RADY
            
            
               o dočasnom pozastavení premiestňovania 30 % žiadateľov pridelených Rakúsku podľa rozhodnutia Rady (EÚ) 2015/1601 o zavedení dočasných opatrení v oblasti medzinárodnej ochrany v prospech Talianska a Grécka
            
         
         
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, 
            
            
               so zreteľom na rozhodnutie Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka
                  3
               , a najmä na jeho článok 4 ods. 5 a článok 4 ods. 7,
            
            
               so zreteľom na návrh Európskej komisie,
            
            
               keďže:
            
            
               (1)Rada na základe článku 78 ods. 3 ZFEÚ prijala dve rozhodnutia o zavedení dočasných opatrení v oblasti medzinárodnej ochrany v prospech Talianska a Grécka. Podľa rozhodnutia Rady (EÚ) 2015/1523
                  4
                má byť 40 000 žiadateľov o medzinárodnú ochranu premiestnených z Talianska a Grécka do iných členských štátov. Podľa rozhodnutia Rady (EÚ) 2015/1601 má byť 120 000 žiadateľov o medzinárodnú ochranu premiestnených z Talianska a Grécka do iných členských štátov.
            
            
               (2)Rozhodnutie Rady (EÚ) 2015/1601 bolo založené na článku 78 ods. 3 ZFEÚ z dôvodu núdzovej situácie v dôsledku náhleho prílevu štátnych príslušníkov tretích štátov do Talianska a Grécka, a pretože bolo naliehavo potrebné týmto dvom členským štátom poskytnúť rýchlu pomoc v súlade so zásadou solidarity a spravodlivého rozdelenia zodpovednosti medzi členskými štátmi. Z toho vyplýva, že každý členský štát premiestnenia by mal zaistiť, aby premiestňovanie prebiehalo pravidelne, bez odkladu a na dostatočnej úrovni.
            
            
               (3)Podľa článku 4 ods. 5 rozhodnutia Rady (EÚ) 2015/1601 môže členský štát za výnimočných okolností do 26. decembra 2015 Rade a Komisii oznámiť, že dočasne nie je schopný zúčastňovať sa na procese premiestňovania v rozsahu až 30 % žiadateľov pridelených členskému štátu v súlade s odsekom 1, pričom uvedie riadne opodstatnené dôvody zlučiteľné so základnými hodnotami Únie zakotvenými v článku 2 Zmluvy o Európskej únii (ďalej len „Zmluva o EÚ“). Komisia by mala posúdiť uvedené dôvody a predložiť Rade návrhy týkajúce sa dočasného pozastavenia premiestňovania v rozsahu až 30 % žiadateľov pridelených dotknutému členskému štátu v súlade s článkom 4 ods. 1 rozhodnutia Rady (EÚ) 2015/1601. V odôvodnených prípadoch môže Komisia navrhnúť predĺžiť až o 12 mesiacov lehotu na premiestnenie zostatku pridelených žiadateľov od dátumu uvedeného v článku 13 ods. 2 rozhodnutia Rady (EÚ) 2015/1601.
            
            
               (4)Rakúsko čelí núdzovej situácii v dôsledku náhleho prílevu štátnych príslušníkov tretích krajín na jeho územie. 
            
            
               (5)Značné zvýšenie počtu prípadov neoprávneného prekročenia hraníc do EÚ a sekundárnych pohybov v celej Európe viedli k prudkému nárastu počtu žiadateľov o medzinárodnú ochranu v Rakúsku. 
            
            
               (6)Údaje Eurostatu potvrdzujú prudký nárast žiadateľov o azyl v Rakúsku. Počet žiadateľov o medzinárodnú ochranu sa zvýšil o viac ako 230 %, a to z 23 835 žiadateľov v období od 1. januára do 30. novembra 2014 na 80 880 žiadateľov v období od 1. januára do 30. novembra 2015, pričom od septembra žiada o medzinárodnú ochranu viac ako 10 000 osôb mesačne. Napriek tomu, že podľa údajov EASO sa počet žiadateľov v decembri 2015 a januári 2016 v porovnaní s predchádzajúcimi mesiacmi znížil, naďalej zostáva vysoký.
            
            
               (7)Rakúsko malo v roku 2015 po Švédsku druhý najvyšší počet žiadateľov o medzinárodnú ochranu na obyvateľa v EÚ (podľa dostupných údajov Eurostatu 9 421 žiadostí na milión obyvateľov).
            
            
               (8)Uvedená situácia vytvára na rakúsky azylový systém výrazný tlak a má závažné praktické dôsledky priamo na mieste, pokiaľ ide o podmienky prijímania a kapacitu azylového systému vybavovať žiadosti. 
            
            
               (9)Súčasná migračná situácia v Rakúsku a tlak na jeho kapacity na vybavovanie žiadostí o medzinárodnú ochranu a na zabezpečenie primeraných podmienok prijímania osôb, ktoré jednoznačne potrebujú medzinárodnú ochranu, preto odôvodňujú dočasné pozastavenie premiestňovania 30 % žiadateľov pridelených Rakúsku podľa rozhodnutia Rady (EÚ) 2015/1601, čo zodpovedá 1 065 žiadateľom, na obdobie jedného roka.  
            
            
                (10)Počas obdobia dočasného pozastavenia je Rakúsko naďalej povinné pokračovať v rýchlom a pravidelnom premiestňovaní zostávajúcich pridelených žiadateľov. 
            
            
                (11)Pozastavenie premiestňovania 30 % žiadateľov na jeden rok predstavuje dostatočné a primerané opatrenia v reakcii na situáciu v Rakúsku. Predĺženie lehoty na premiestnenie zostávajúcich pridelených žiadateľov na obdobie po dátume uvedenom v článku 13 ods. 2 rozhodnutia Rady (EÚ) 2015/1601 by nebolo odôvodnené. Na účinné zmiernenie súčasnej núdzovej situácie v Taliansku a Grécku je nevyhnutné, aby sa premiestnenie z Talianska a Grécka uskutočňovalo rýchlo a pravidelne až do 26. septembra 2017.
            
            
               (12)Keďže ciele tohto vykonávacieho rozhodnutia Rady nemôžu uspokojivo dosiahnuť členské štáty, ale z dôvodov rozsahu a účinkov daného opatrenia ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity stanovenou v článku 5 Zmluvy o Európskej únii (Zmluva o EÚ). V súlade so zásadou proporcionality stanovenou v uvedenom článku toto vykonávacie rozhodnutie Rady neprekračuje rámec toho, čo je nevyhnutné na dosiahnutie uvedených cieľov. 
            
            
               (13)Toto vykonávacie rozhodnutie Rady rešpektuje základné práva a dodržiava zásady uznané Chartou základných práv Európskej únie. 
            
            
               (14)Keďže Spojené kráľovstvo sa nezúčastňuje na rozhodnutí Rady (EÚ) 2015/1601, nezúčastňuje sa na prijatí tohto vykonávacieho rozhodnutia Rady, nie je ním viazané ani nepodlieha jeho uplatňovaniu.
            
            
               (15)Keďže Írsko sa nezúčastňuje na rozhodnutí Rady (EÚ) 2015/1601, nezúčastňuje sa na prijatí tohto vykonávacieho rozhodnutia Rady, nie je ním viazané ani nepodlieha jeho uplatňovaniu.
            
         
         
            
               (16)V súlade s článkami 1 a 2 Protokolu (č. 22) o postavení Dánska, ktorý je pripojený k Zmluve o EÚ a ZFEÚ, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu. 
            
            
               (17)Vzhľadom na naliehavosť situácie by toto vykonávacie rozhodnutie Rady malo nadobudnúť účinnosť dňom nasledujúcim po jeho uverejnení v Úradnom vestníku Európskej únie,
            
            
               PRIJALA TOTO ROZHODNUTIE: 
            
            
               Článok 1
            
            
               Premiestnenie do Rakúska, pokiaľ ide o 1 065 žiadateľov, ktorí boli tomuto členskému štátu pridelení podľa rozhodnutia Rady (EÚ) 2015/1601, sa pozastavuje do... [jeden rok odo dňa prijatia tohto vykonávacieho rozhodnutia Rady] 
            
            
               Článok 2
            
            
               Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  Rozhodnutie Rady (EÚ) 2015/1523 zo 14. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka, Ú. v. EÚ L 239, 15.9.2015, s. 146.
               
               
                  
                     (2)
                  Rozhodnutie Rady (EÚ) 2015/1601 z 22. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka, Ú. v. EÚ L 248, 24.9.2015, s. 80.
               
               
                  
                     (3)
                  Ú. v. EÚ L 248, 24.9.2015, s. 80.
               
               
                  
                     (4)
                  Rozhodnutie Rady (EÚ) 2015/1523 zo 14. septembra 2015 o zavedení dočasných opatrení v oblasti medzinárodnej ochrany v prospech Talianska a Grécka, Ú. v. EÚ L 239, 15.9.2015, s. 146.